**Slovenský zápasnícky zväz, Junácka 6, 832 80 Bratislava**



*ŠTATÚT TRÉNERA/KY REPREZENTÁCIE SR V ZÁPASENÍ*

(ďalej len tréner)

**Práva a povinnosti trénera reprezentácie SR**

1. **Povinnosti trénera**

Tréner reprezentácie SR sa vo svojej činnosti riadi záväznými platnými predpismi, uzneseniami a nariadeniami orgánov SZZ. Osobne zodpovedá za činnosť spojenú s reprezentáciou a zabezpečením jej cieľov tak, aby bola zabezpečená kvalita výsledkov na sledovaných majstrovských súťažiach, nominačných turnajoch a vrcholných podujatiach.

Svoju činnosť zameriava na nasledujúce úlohy:

1. vypracuje tréningový plán pre súťažnú sezónu, ktorý musí obsahovať termíny sústredení s ich zameraním a cieľom, sledované súťaže, ktorých sa plánuje reprezentácia zúčastniť, predbežnú kalkuláciu nákladov. Tréningový plán je povinný predložiť Trénersko-metodickej komisii (ďalej TMK) po ukončení kalendárneho roku odovzdať TMK vyhodnotenie plánu a jednotlivých reprezentantov s plnením výkonnostných cieľov,
2. konzultuje tréningové plány pretekárov reprezentácie s klubovými trénermi a TMK,
3. aktívne sleduje a hodnotí výkonnostnú úroveň pretekárov na sledovaných súťažiach, konzultuje s reprezentantom jeho výkony a predkladá mu návrhy na zlepšenie výkonnosti,
4. po skončení sledovaného obdobia danej kategórie, vytvorí na základe dosiahnutých výsledkov rebríček pretekárov a predloží návrh užšej a širšej reprezentácie na schválenie TMK,
5. vedie evidenciu reprezentantov,
6. na základe dosahovaných výsledkov a celkového hodnotenia vykonáva nomináciu reprezentantov na športové akcie reprezentácie s ich dosiahnutým bodovým hodnotením, ktorú predkladá TMK,
7. TMK alebo vedením poverenej osobe predkladá plánované reprezentačné akcie s časovým plánom akcie, zoznamom pozvaných reprezentantov, finančnou kalkuláciou nákladov, personálnym a materiálnym zabezpečením,
8. počas akcií reprezentácie plne zodpovedá za činnosť reprezentácie, zabezpečuje všetky náležitosti spojené s reprezentantmi. Je povinný zabezpečiť, aby sa počas akcií účastníci správali podľa základných noriem slušnosti, dodržiavali správnu životosprávu a plnili jeho nariadenia,
9. zabezpečuje súdržnosť a dobré vzájomné vzťahy v reprezentácii,
10. do 10 pracovných dní po ukončení športovej akcie reprezentácie predkladá na sekretariát písomné vyhodnotenie a výsledky športovej akcie.

**2. Práva trénera štátnej reprezentácie**

1. predkladať TMK návrhy spojené s reprezentáciou a nomináciou na reprezentačné akcie,
2. navrhovať zaradenie alebo vyradenie pretekárov do a z reprezentácie na základe ich komplexného hodnotenia,
3. na základe interných smerníc a ekonomických možností SZZ mať preplácané náklady spojené s jeho činnosťou,
4. v prípade dostatku finančných prostriedkov byť odmeňovaný na základe rozhodnutia P-SZZ,
5. žiadať sekretariát zväzu o spoluprácu pri činnosti spojenej s reprezentáciou,
6. navrhovať SZZ odmenu pre úspešných reprezentantov,
7. predkladať na riešenie reprezentantov, ktorí porušili štatút a povinnosti reprezentanta, v prípade závažného porušenia disciplíny a povinností môže podnet na disciplinárne konanie predložiť priamo Disciplinárnej komisii SZZ.

Účinnosť štatútu trénera štátnej reprezentácie SR začína dňom podpisu štatútu a končí ukončením funkčného obdobia.

Spracovala: TMK SZZ

Schválilo: P-SZZ dňa 12.02. 2015